Wikiside, GS24082 SOSU-fag: Toning - 2) Kommunikation og samarbejde SSH

Wikiside
2024-06-24T09:10:03+02:00

Præsentation:

Ingrid er 86 år, bor i et ældrevenligt etplans rækkehus med have i Aulum. Ingrid har boet i rækkehuset i 10 år. I huset er der mange farver og spændende ting overalt. I køkkenet hænger en opslagstavle med billeder. Her kan man se, at Ingrid har været en smuk kvinde med mange børn omkring sig.

Ingrid var gift med sin mand Arne i 40 år. Ingrid og Arne fik sammen 2 børn, 1 søn og 1 datter. De flyttede ind i deres hus, da de blev gift, og Ingrid gik hjemme og passede hus og børn. Da børnene kom i skole, fik Ingrid job som pædagogmedhjælper i en børnehave. Da børnene var mindre, havde de også et lille sommerhus lige ud til vandet. Her badede hele familien, og de holdt fester med sild, øl og snaps. Der var liv og glade dage.

Ingrid har røget cigaretter siden hun var 15 år gammel, og ryger aktuelt 10 cigaretter om dagen. Hun har for nyligt fået konstateret let KOL. Derudover har Ingrid begyndende demens.

Ingrids mand døde pludselig for 14 år siden, og det er hun ikke kommet over endnu. Hun har boet alene lige siden. Hun kørte bil og cyklede indtil for 10 år siden, hvor hun faldt og brækkede lårbenet.

Ingrid og hendes mand havde en stor vennekreds, og det holdt mange sjove fester. Mange af deres venner, er dog døde nu. Ingrid har god kontakt til begge børn.

Ingrid går lidt foroverbøjet og støtter sig altid til sin rollator. Hun kan ikke gå i almindelig sko, men går i sandaler hele året.

Kompetencemål 7 – begynder niveau SSH:

”Eleven kan i kendte situationer medvirke i samarbejdet med professionelle samarbejdspartnere og anvende udvalgte metoder til kommunikation med borgere, pårørende og professionelle for at forebygge vold og konflikter”.

Kompetencemål 11 – begynder niveau SSH:

”Eleven kan udvise empati for målgruppen og reflektere over enkle etiske dilemmaer i jobudøvelsen”.

Scenarie:

Du skal som SSH hjælpe Ingrid med at komme i bad. Ingrid får bad x 2 ugentlig. Du er kendt med opgaven, da du er fast kontaktperson for Ingrid. Ingrid har i dag brug for verbal guidning, da hendes demens de sidste par uger er forværret. Du er kendt med at Ingrid har KOL, og du oplever som vanligt, at Ingrid har øget respiration når hun går.

Efter badet oplever du at Ingrid går i panik, er bange og har svært ved at få luft. Du ved ikke hvad du skal gøre og du kan mærke, at du selv bliver usikker på hvordan du skal handle i situationen.

Du henter SSA, som dispenserer medicin i køkkenet.

Ingrid råber anklagende og vredt fra badeværelset: ”Hvorfor kommer I ikke og hjælper mig?! Jeg kan ikke få luft!! Ring 112”

Opgave 1:

Hvad er empati?

Hvordan vil I som SSH udvise empati overfor Ingrid?

Hvilke kommunikationsformer kender I?

Hvad er konflikttrappen?

På hvilket trin på konflikttrappen befinder Ingrid sig på i situationen?

Ud fra ovenstående viden, hvordan vil I kommunikere med Ingrid i situationen?

Hvordan kan du bidrage til et godt samarbejde med din professionelle samarbejdspartner?

Opgave 2:

Scenarie:

Ingrid har fået det godt efter I har beroliget hende og hun sidder nu i køkkenet og får sin morgenmad. Ingrid siger: ”jeg trænger til en smøg efter sådan en omgang” og tænder en cigaret.

Hvad er et etisk dilemma?

Reflekter over hvilket etisk dilemma, der er i dette scenarie?

Hvordan vil I handle i denne situation og skriv de mulige løsninger?