Wikiside, GS24082 SOSU-fag: Toning - 2) Kommunikation og samarbejde SSA

Wikiside
2024-06-24T09:10:03+02:00

Præsentation:

Ingrid er 86 år, bor i et ældrevenligt etplans rækkehus med have i Aulum. Ingrid har boet i rækkehuset i 10 år. I huset er der mange farver og spændende ting overalt. I køkkenet hænger en opslagstavle med billeder. Her kan man se, at Ingrid har været en smuk kvinde med mange børn omkring sig.

Ingrid var gift med sin mand Arne i 40 år. Ingrid og Arne fik sammen 2 børn, 1 søn og 1 datter. De flyttede ind i deres hus, da de blev gift, og Ingrid gik hjemme og passede hus og børn. Da børnene kom i skole, fik Ingrid job som pædagogmedhjælper i en børnehave. Da børnene var mindre, havde de også et lille sommerhus lige ud til vandet. Her badede hele familien, og de holdt fester med sild, øl og snaps. Der var liv og glade dage.

Ingrid har røget cigaretter siden hun var 15 år gammel, og ryger aktuelt 10 cigaretter om dagen. Hun har for nyligt fået konstateret let KOL. Derudover har Ingrid begyndende demens.

Ingrids mand døde pludselig for 14 år siden, og det er hun ikke kommet over endnu. Hun har boet alene lige siden. Hun kørte bil og cyklede indtil for 10 år siden, hvor hun faldt og brækkede lårbenet.

Ingrid og hendes mand havde en stor vennekreds, og det holdt mange sjove fester. Mange af deres venner, er dog døde nu. Ingrid har god kontakt til begge børn.

Ingrid går lidt foroverbøjet og støtter sig altid til sin rollator. Hun kan ikke gå i almindelig sko, men går i sandaler hele året.

Kompetencemål 4 – rutineret niveau SSA:

”Eleven kan i kendte situationer indgå i samarbejdet med tværprofessionelle samarbejdspartnere og anvende udvalgte metoder til kommunikation med borgere, pårørende og professionelle for at forebygge vold og konflikter”.

Kompetencemål 6 – rutineret niveau SSA:

”Eleven kan udvise empati for målgruppen og reflektere over enkle etiske dilemmaer i jobudøvelsen”.

Scenarie:

Du skal som SSA dispensere medicin ved Ingrid. Du taler med SSH, som har hjulpet Ingrid med at komme i bad, som fortæller at Ingrid har svært ved at holde balancen i badet, da hun er udmattet pga. hendes KOL.

I taler om hvordan I kan hjælpe Ingrid med at gøre badsituationen mere overskuelig. I bliver enige om at en badebænk og et greb i brusenichen vil være en god løsning.

Opgave 1:

Hvilke tværprofessionelle samarbejdspartnere har I som SSA?

Hvilke af disse tværprofessionelle samarbejdspartnere vil I kontakte i dette scenarie og hvordan vil du gøre det?

Opgave 2:

Scenarie:

Ingrids søn kommer på besøg. Du kan mærke at han er irriteret og han siger: ”si’ mig lige engang! Har I overhovedet haft min mor i bad i denne uge?! Jeg ved snart ikke hvad det ligner her. Prøv lige og se hvor beskidt her er! Vil I selv bryde jer om at blive behandlet på denne måde, når I bliver gamle?!”

Ingrids søn vil gerne tale med dig uden Ingrid er med i samtalen og beder dig om at gå med udenfor. Han beder dig om at tilmelde Ingrid i et rygestopkursus.

Redegør for din viden om forskellige kommunikationsformer (medtænk de forskellige metoder der gennemgås i bogen)

Hvordan vil du kommunikere på en empatisk måde for at forebygge konflikt med Ingrids søn?

Hvilke etiske dilemmaer ser du i scenariet og hvorfor?